Internasionale Verslag 26 Maart 2020 - Corona Krisissentrum
Tuis / COVID-19 / Internasionale Verslag 26 Maart 2020
Internasionale Verslag 26 Maart 2020
Die koronakrisis is steeds besig om te verdiep met meer en meer lande wat sukkel om almal wat siek word te toets, die verspreiding van die virus te keer en mense wat ernstig siek raak te behandel. Die hoofpunte van hoe die koronakrisis regoor die wêreld uitspeel, is vandag soos volg:
Die totale aantal persone wat met die virus gediagnoseer is, styg steeds in byna elke land in die wêreld. Sowat 'n halfmiljoen mense het reeds die virus onder lede (na toetsing), met waarskynlik nog honderde duisende mense wat nog net nie getoets is nie.
Minder as tien lande in die wêreld het nog geen aangemelde gevalle van die virus nie, maar in byna al hierdie gevalle is dit arm lande met beperkte of byna geen vermoë om mense vir die virus te toets nie.
Die meeste aangemelde gevalle is steeds in China, maar Italië, die VSA, Spanje en Duitsland se getalle styg steeds skerp en daar word allerweë verwag dat ten minste Italië, Spanje en die VSA binne enkele dae meer gevalle as China gaan hê. Die VSA gaan waarskynlik binne 'n paar dae van nou af die land met die hoogste voorkoms van die virus wees.
Die globale sterftesyfer het oor die afgelope 24 uur skerp gestyg en is vinnig op pad na 25 000 sterftes globaal.
Die meeste sterftes is steeds in Italië, met Spanje nou in die tweede plek gevolg deur China, Iran, Frankryk en die VSA.
In 'n toenemende aantal lande ontstaan daar reeds 'n tekort aan hospitaalbeddens. Die probleem is reeds baie ernstig in Italië, Iran, Spanje, Frankryk en dele van die VSA.
In die VSA is die koronakrisis die ergste in New York waar hospitale reeds oorvol is en waar 'n tydelike hospitaal tans in 'n konferensiesentrum ingerig word. Hospitale in New York gebruik verkoelingstrokke om lyke te stoor omdat die hospitale se storingskapasiteit vol is. Meer as 50% van Amerikaners wat positief vir die virus getoets het, is in die deelstaat New York woonagtig. Naas New York is daar ook 'n toenemende krisis in Kalifornië, Washington (Seattle) en Louisiana (New Orleans). Aansoeke vir werkloosheidsvoordele het hierdie week in die VSA tot 3,3 miljoen gestyg. Dit is die hoogste nog ooit.
'n Globale studie deur die Johns Hopkins Sentrum vir Gesondheidsekerheid wat in Oktober verlede jaar vrygestel is, het bevind dat die VSA dié land in die wêreld is wat die beste vir 'n pandemie voorbereid is. 'n Groot hoeveelheid asemhalingstoestelle (ventilators) word reeds vir jare gestoor sou 'n pandemie Amerika tref. Hierdie en ander ongebruikte ventilators word nou orals benodig, terwyl 'n tekort aan hospitaalbeddens binnekort 'n groot probleem gaan wees. Die omvang van die krisis bewys dat selfs die land wat die beste voorbereid was vir 'n pandemie waarskynlik oor die volgende paar weke gaan sukkel om almal wat mediese sorg benodig, te help.
Meer lande stel streng inperkingsmaatreëls in. Meer as drie miljard van die wêreld se 7,8 miljard mense word tans op een of ander manier ingeperk en aangemoedig of verplig om tuis te bly. Dit gaan waarskynlik oor die volgende paar dae nog verder toeneem soos wat die virus veral in Asiatiese lande, Afrika en Suid-Amerika versprei. Die aantal Amerikaanse state met streng inperkingsmaatreëls neem ook daagliks toe. Iran het ook strenger maatreëls aangekondig wat insluit dat mense nie tussen verskillende dorpe of stede mag reis nie.
Daar bestaan ernstige kommer dat die virus nog in lande met groot bevolkings gaan versprei. Lande soos Rusland, Pakistan, Bangladesj, Brasilië, Nigerië, Indonesië en Mexiko tel almal onder die top tien lande in die wêreld met die grootste bevolkings. Die meeste van hierdie lande is egter nog aan die begin van die verspreiding van die koronavirus. Rusland het oor die afgelope 24 uur 'n skerp toename in die voorkoms van die virus ervaar en streng maatreëls om die verspreiding te bekamp, is vir sewe dae ingestel. Indien ander lande met groot bevolkings 'n skerp toename in die voorkoms van die virus moet begin ervaar sal dit verder tot die globale krisis bydra. Baie van hierdie lande soos Pakistan, Bangladesj en Nigerië het totaal onvoldoende mediese dienste.
Terwyl Suid-Afrikaners die ongekende wêreld van 'n staat van inperking binnegaan, is dit duidelik dat 'n meerderheid van die wêreld se bevolking binne enkele dae in dieselfde posisie gaan wees. Terwyl inperkingsmaatreëls in sommige lande begin werk, moet algemeen aanvaar word dat die voorkoms van die virus en die sterftesyfer nog vir weke skerp gaan bly styg. Dit skep ongelukkig meer vrae as antwoorde oor wanneer die wêreld weer na normaal sal kan begin terugkeer.